PATVIRTINTA

Molėtų rajono savivaldybės tarybos

2018 m. ... .. d. sprendimu

Nr. ...

**Molėtų miesto (kvartalo) energinio efektyvumo didinimo programa**

**I SKYRIUS
BENDROSIOS NUOSTATOS**

1. Molėtų miesto (kvartalo) energinio efektyvumo didinimo programa (toliau – Programa) parengta siekiant apibrėžti kvartalo techninį bei ekonominį energijos sutaupymo potencialą, įgyvendinti konkrečias priemones tam, kad būtų pagerintas energijos efektyvumas bei sumažinta CO2 tarša, pasiekti kiti kvartalo vystymo tikslai, atsižvelgiant į visus svarbius miesto raidos, paminklotvarkos, statybinius, būsto, socialinius ir ktitus aspektus.

2. Programoje vartojamos sąvokos:

2.1. **Kvartalas** – tai keli savo plotu ar teritoriniu atžvilgiu tarpusavyje susiję privatūs, vieši ir/ar kitos paskirties pastatai, kurie su viešąja infrastruktūra savo dydžiu atitinka teritoriją, mažesnę už atitinkamą miesto rajoną ar jo dalį.

2.2. **Kvartalo energinio efektyvumo didinimo programa** – savivaldybės atrinktame kvartale esančių pastatų, inžinerinių tinlų, žaliųjų teritorijų esamos padėties įvertinimo bei planuojamų įgyvendinti energiją taupančių priemonių bei sutaupymų analizės pagrindu parengtas ir savivaldybės tarybos patvirtintas dokumentas.

2.3. **Kvartalo energinio efektyvumo didinimo programos įgyvendinimo administratorius (administratoriai)** (toliau – Programos administratorius) – savivaldybės tarybos patvirtintos Kvartalo energinio efektyvumo didinimo programos įgyvendinimui paskirtas asmuo (savivaldybės įsteigtas viešasis pelno nesiekiantis juridinis asmuo, savivaldybės įstaiga arba kita savivaldybės kontroliuojama įmonė).

2.4. Kitos Programoje vartojamos sąvokos apibrėžtos Lietuvos Respublikos statybos įstatyme (TAR, 2016, Nr. 20300), Lietuvos Respublikos valstybės paramos daugiabučiams namams atnaujinti (modernizuoti) įstatyme (TAR, 2017, Nr. 10841), Viešųjų pastatų energinio efektyvumo didinimo programoje, patvirtintoje Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ (TAR, 2014, Nr. 18293), Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“ (Žin., 2008, Nr. 36-1282).

**II SKYRIUS**

**PROGRAMOS ATITIKTIS EUROPOS SĄJUNGOS, LIETUVOS RESPUBLIKOS TEISĖS AKTAMS, MIESTO PLANAVIMO DOKUMENTAMS**

3. Programa atitinka Europos Sąjungos, Lietuvos Respublikos teisės aktų nuostatas, miesto planavimo dokumentus.

4. Susiję Europos Sąjungos teisės aktai:

4.1. 2010 m. gegužės 19 d. Europos parlamento ir Tarybos direktyva2010/31/ESdėl pastatų energinio naudingumo (OL, 2010, L 153/13). Šia direktyva skatinama didinti pastatų energinį naudingumą Sąjungoje atsižvelgiant į išorės klimato sąlygas ir vietos ypatybes, taip pat į patalpų mikroklimato reikalavimus ir ekonominį efektyvumą.

4.2. 2012 m. spalio 25 d.Europos parlamento ir Tarybos direktyva2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL, 2012, L 315/1), kurioje nustatoma bendra energijos vartojimo efektyvumo skatinimo Europos Sąjungoje priemonių sistema, siekiant užtikrinti, kad 2020 metais būtų pasiektas Europos Sąjungos valstybėse narėse 20 procentų energijos vartojimo efektyvumo tikslas ir sudarytos sąlygos toliau didinti energijos vartojimo efektyvumą.

5. Susiję Lietuvos Respublikos teisės aktai:

5.1. Lietuvos Respublikos energetikos įstatymas (Žin., 2011, Nr. 160-7576), Valstybės paramos daugiabučiams namams atnaujinti (modernizuoti) įstatymas (TAR, 2017, Nr. 10841), Šilumos ūkio įstatymas (Žin., 2007, Nr. 130-5259), Atsinaujinančių išteklių energetikos įstatymas (Žin., 2011, Nr. 62-2936), Statybos įstatymas (TAR, 2016, Nr. 20300), Lietuvos Respublikos Seimo 2012 m. birželio 26 d. nutarimas Nr. XI-2133 „Dėl Nacionalinės energetinės nepriklausomybės strategijos patvirtinimo“ (Žin., 2012, Nr. 80-4149), Lietuvos Respublikos Vyriausybės 2004 m. rugsėjo 23 d. nutarimas Nr. 1213 „Dėl Daugiabučių namų atnaujinimo (modernizavimo) programos patvirtinimo“ (Žin., 2008, Nr. 36-1282), Lietuvos Respublikos Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“ (TAR, 2014, Nr. 18293).

6. Susiję Miesto planavimo dokumentai:

6.1. Molėtų miesto bendrasis planas, patvirtintas Molėtų rajono savivaldybės tarybos 2010 m. lapkričio 25 d. sprendimu Nr. B1-174 „Dėl pakeisto Molėtų miesto bendrojo plano patvirtinimo“ (TAR, 2010, Nr. 01335).

6.2. Kiti susiję patvirtinti miesto planavimo dokumentai:

Molėtų rajono energinio efektyvumo didinimo daugiabučiuose namuose programa, patvirtinta Molėtų rajono savivaldybės tarybos 2016 m. lapkričio 24 d. sprendimu Nr. B1-221 „Dėl Molėtų rajono savivaldybės tarybos 2013 m. birželio 27 d. sprendimo Nr. B1-111 „Dėl Molėtų rajono energinio efektyvumo didinimo daugiabučiuose namuose programos patvirtinimo“ pakeitimo“ (TAR, 2016, Nr. 27997);

Molėtų rajono dviračių takų infrastruktūros plėtros specialusis planas, patvirtintas Molėtų rajono savivaldybės tarybos 2014 m. vasario 27 d. sprendimu Nr. B1-21 „Dėl Molėtų rajono dviračių takų infrastruktūros plėtros specialiojo plano patvirtinimo“ (TAR, 2014, Nr. 3050);

Molėtų rajono Žvyrakalnio kvartalo detalusis planas, patvirtintas Molėtų rajono savivaldybės administracijos direktoriaus 2014 m. vasario 18 d. įsakymu Nr. B6-160 „Dėl detaliojo plano „Molėtų miesto Žvyrakalnio kvartalo detaliojo plano korektūra“ patvirtinimo“;

Molėtų rajono savivaldybės komunalinių atliekų tvarkymo planas, patvirtintas Molėtų rajono savivaldybės tarybos 2015 m. kovo 26 d. sprendimu Nr. B1-50 „Dėl Molėtų rajono savivaldybės komunalinių atliekų tvarkymo plano ir komunalinių atliekų tvarkymo taisyklių patvirtinimo“ (TAR, 2015, Nr. 5084);

Molėtų rajono savivaldybės teritorijos bendrasis planas, patvirtintas Molėtų rajono savivaldybės tarybos 2008 m. birželio 19 d. sprendimu Nr. B1-111 „Dėl Molėtų rajono savivaldybės teritorijos bendrojo plano patvirtinimo“ (TAR, 2008, Nr. 00622);

Molėtų rajono savivaldybės socialinio būsto fondo plėtros 2015-2020 metais programa, patvirtinta Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015-2020 metais programos tvirtinimo“;

Molėtų rajono plėtros planas 2011-2017 metams, patvirtintas Molėtų rajono savivaldybės tarybos 2010 m. gruodžio 21 d. sprendimu Nr. B1-213 „Dėl Molėtų rajono plėtros plano 2011-2017 metams patvirtinimo“ (TAR, 2010, Nr. 01509).

**III SKYRIUS**

**ESAMOS BŪKLĖS ANALIZĖ**

7. Bendra informacija apie savivaldybę:

7.1. Bendras Molėtų rajono savivaldybės teritorijos plotas – 1 368 km2. Molėtų rajono administracinis centras - Molėtų miestas.

Molėtų rajono valstybinių kelių tinklo struktūra (magistralinis, krašto ir rajoniniai keliai) yra palanki atskirų rajono miestų, gyvenviečių ir seniūnijų aptarnavimui. Rajonas turi magistralinio kelio A14 atkarpą ir tai visiškai tenkina šio rajono ekonominės veiklos poreikius.

7.2. Molėtų rajono savivaldybėje gyvena 17 875 gyventojai. 31,28 proc. gyventojų gyvena miesto gyvenamosiose vietovėse, 68,72 proc. – kaimo vietovėse. Gyventojų tankumas – 16,1 žm./km2.

7.3. Molėtų mieste iš viso yra 692 pastatai (naudingas plotas – 217 886 m2), iš jų 540 – vienbučiai, dvibučiai namai (naudingas plotas – 62 640,33 m2), 113 – daugiabučiai gyvenamieji namai (naudingas plotas – 96 559,67 m2), 27 – viešieji pastatai (naudingas plotas – 41 685,00 m2) ir 12 - kitų pastatų (17 001,00 m2).

Molėtų mieste yra 9 pagrindinės gatvės: Vilniaus, Statybininkų, Melioratorių, Amatų, S. Dariaus ir S. Girėno, Molėtuno, Ąžuolų, Ažubalių ir Inturkės. Molėtų miesto automobilizacijos lygis siekia apie 450 automobilių 1 000 gyventojų.

7.4. Molėtų mieste daliai pastatų šiluma tiekiama centralizuotu būdu, kita dalis pastatų šildoma individualiai*.* Šilumos tiekėjas Molėtų mieste – UAB „Molėtų šiluma“. UAB „Molėtų šiluma“ gamina ir tiekia šilumos energiją Molėtų miesto gyventojams, pramonės įmonėms bei įstaigoms. Pagrindinė bendrovės veikla – šilumos, karšto vandens gamyba bei tiekimas – yra licencijuota.

7.5. Gatvių apšvietimo tinklas Molėtų mieste nusidėvėjęs. Dauguma šviestuvų sumontuoti ant esamų gelžbetonių atramų. Įrengtas kabelinis apšvietimo tinklas. Gatvių apšvietimui daugiausia naudojami šviestuvai su natrio lempomis.

8. Molėtų mieste vyrauja didelis daugiabučių gyvenamųjų namų pastatų nusidėvėjimas, tik nedidelė daugiabučių gyvenamųjų namų dalis yra naujesnės statybos. Taip pat Molėtų mieste yra didelis poreikis atnaujinti nusidėvėjusią inžinerinę ir socialinę infrastruktūrą. Dalyje kvartalo gatvių apšvietimo tinklų nėra įrengta, o dalyse, kuriose apšvietimo tinklai įrengti, jie pasenę ir nusidėvėję.

9. Kvartalo energinio efektyvumo didinimo programa suteikia galimybę ne tik atnaujinti daugiabučius namus ir viešuosius pastatus, bet ir kurti darnų miestą. Kvartalo energinio efektyvumo didinimas yra tam tikra strategija, kai įvertinama esama padėtis ir parengiama vizija bei numatomi tolimesni žingsniai.

10. Bendra informacija apie kvartalą:

10.1. Molėtų miesto kompozicinė struktūra susideda iš trijų dalinai susiformavusių skirtingo pobūdžio dalių, iš kurių viena yra pietvakarinė miesto dalis. Šioje dalyje koncentruojasi daugiabučiai gyvenamieji namai, juose gyvena apie 60 proc. miesto gyventojų. Todėl Molėtų miestas šioje Programoje vertinamas kaip vienas kvartalas.

10.2. Pagrindinės charakteristikos: gyventojų skaičius kvartale – 5 788,kvartalo dydis - 378 ha*,* kvartale dominuoja 2-5 aukštų daugiabučiai gyvenamieji namai, tačiau taip pat yra vienbučių, dvibučių gyvenamųjų namų, komercinės, paslaugų bei visuomeninės paskirties objektų, kvartalas yra centrinėje Molėtų rajono dalyje.

10.3. Kvartalo infrastruktūros apibūdinimas. Molėtų mieste iš viso yra 113 daugiabučių 2-5 aukštų gyvenamųjų namų, iš kurių 42 daugiabučiai - renovuoti, 13 daugiabučių – renovuojami. Nerenovuotų daugiabučių gyvenamųjų namų skaičius – 58. Nagrinėjami namai pastatyti 1940-1993 m. Didžioji dauguma nagrinėjamų daugiabučių šilumos energija aprūpinami nuo miesto centralizuotų šilumos tiekimo tinklų, kiti – šildomi individualiai. Centralizuota šiluma aprūpinami ir viešieji pastatai – Molėtų rajono svivaldybės pastatas, adresu Vilniaus g. 44, Molėtai (3 aukštų, pastatytas 1970 m., pastato šildomas plotas – 3 120 m2, statybos medžiaga – plytų mūras, pastato paskirtis – administracinė), bei Molėtų gimnazijos pastatas, adresu Jaunimo g. 5, Molėtai (4 aukštų, pastatytas 1960 m., pastato naudingas plotas – 3 741,07 m2, statybos medžiaga – plytų mūras, pastato paskirtis – mokslo). Bendras Molėtų mieste eksploatuojamų šilumos tiekimo tinklų ilgis 12 274,41 m, iš jų bekanaliai, pramoniniu būdu izoliuoti – 10 250,91 m, kanaliniai vamzdynai (seni) – 2 023,50 m. Molėtų miesto gatvių apšvietimui įrengti 939 šviestuvai 70-250 W galios. Bendra galia siekia 129,85 kW. Per metus gatvių apšvietimui sunaudojama apie 520 300 kWh elektros energijos. Molėtų mieste yra paklota ir išvedžiota 44,55 km ilgio 0,4 kV įtampos elektros tinklų. Apšvietimas įrengtas prieš kelis dešimtmečius. Yra daug pažeistų požeminių kabelių. Didesnėje Molėtų gatvių dalyje įrengti šaligatviai. Lietaus nuotekų tinklų būklė prasta.

molėtų mieste 2017 m. gruodžio 31 d. priskaičiuojama 13 vaikų žaidimo aikštelių. Dalis jų yra naujai įrengtos – 5, o kitos 8 – daugelį metų naudojamos vaikų žaidimo aikštelės.

10.4. Kvartale esančių pastatų apibūdinimas: iš viso kvartale nagrinėjama 60 pastatų, iš jų - 58 daugiabučiai,2viešosios paskirties. Visų nagrinėjamo kvartalo daugiabučių gyvenamųjų namų valdytojas yra savivaldybės skirtas administratorius UAB „Molėtų švara“. Nagrinėjamų viešųjų pastatų savininkas – Molėtų rajono savivaldybė.

Nagrinėjamuose 58 daugiabučiuose gyvenamuosiuose namuose butų skaičius siekia 752 (naudingas plotas - 39 447,72 m2), juose gyvena 1468 gyventojai.

10.5. Kvartalo energinis efektyvumas: bendras Molėtų mieste suvartojamas šilumos kiekis 20 909 580 kWhper metus*,* elektros energijos kiekis gatvių apšvietimui520 300 kWh, vidutinis energijos suvartojimas vienam daugiabučiam pastatui yra 170,70 kWh/m2 per metus, vienam viešajam pastatui – 112,13 kWh/m2 per metus.

10.6. Vidutiniškai vienam kvartalo gyventojui/energijos vartotojui tenkantis energijos kiekis per metus – 3 735,47 kWh.

10.7. Energijos tiekimo kainos: centralizuotai tiekiamos šilumos kaina yra 0,0523 Eur/kWh, elektros kaina yra 0,114 Eur/kWh.

10.8. Kvartalo gyventojų socialinė – ekonominė situacija. 2017 m. lapkričio 1 d. duomenimis, Molėtų miesto gyventojų skaičius siekė 5 788. Ši dalis sudaro 32,38 proc. visų Molėtų rajono gyventojų (2017 m. pabaigoje Molėtų rajone gyveno 17 875 gyventojai). 2014–2017 m. laikotarpiu gyventojų skaičius Molėtuose sumažėjo 6,02 proc. Gyventojų skaičius mieste mažėjo sparčiau nei šalyje (4,53 proc.), tačiau lėčiau nei rajone (8,72 proc.). Molėtų mieste 0-15 metų amžiaus gyventojai 2017 m. lapkričio 1 d. sudarė 12,75 proc., darbingo amžiaus gyventojai – 66,10 proc., pensinio amžiaus gyventojai – 21,15 proc. Lyginant su 2014 m. pabaiga, 0-15 metų amžiaus gyventojų Molėtų mieste sumažėjo 0,38 proc. punkto, darbingo amžiaus gyventojų – 2,24 proc. punkto, pensinio amžiaus gyventojų skaičius augo 2,62 proc. punkto. Iš nagrinėjamų 58 daugiabučių, kuriuos ketina renovuoti, 14-oje yra įrengti socialiniai būstai, nuosavybės teise priklausantys savivaldybei (keliuose iš daugiabučių yra 2-3 socialiniai butai, daugelyje – po 1 socialinį butą). Iš viso nagrinėjamuose daugiabučių socialiniuose butuose gyvena 47 gyventojai.

**IV SKYRIUS**

**PROGRAMOS TIKSLAI IR UŽDAVINIAI**

11. Programos tikslas – pagerinti Molėtų miesto (kvartalo) dalies pastatų energijos vartojimo efektyvumą, sumažinti miesto bendrą išmetamųjų šiltnamio efektą sukeliančių dujų CO2 taršą, pagerinti vizualinį miesto vaizdą, tuo užtikrinant viso miesto patrauklumą, gyventojų gyvenimo kokybės pagerėjimą.

12. Programos uždaviniai:

12.1. atnaujinti (modernizuoti) Molėtų mieste atrinktus viešuosius, daugiabučius, pastatus, inžinerinę infrastruktūrą, apimančią gatvių apšvietimo tinklus bei šilumos tiekimo tinklus.

12.2. įvertinti atrinktų kvartale pastatų techninę būklę, inžinerinės infrastruktūros būklę (įskaitant ir šilumos gamybos ir tiekimo sektorių, vandens, nuotekų, lietaus kanalizacijos, elektros tinklus ir kt.) bei kitus kvartalo atnaujinimo poreikius (gatvių ir šaligatvių sutvarkymas, apšvietimo tinklų atnaujinimas, parkavimo vietų įrengimas, vaikų žaidimo aikštelių, žaliųjų teritorijų sutvarkymo poreikis, o taip pat aplinkos pritaikymas neįgaliųjų poreikiams užtikrinti ir kt.).

12.3. numatyti planuojamų įgyvendinti energiją taupančių priemonių paketus pagal atskirus objektus, galimus finansavimo šaltinius, investicijų atsipirkimo laiką, planuojamos sutaupyti energijos kiekį bei planuojamas sumažinti į aplinką išmetamų į atmosferą šiltnamio efektą sukeliančių dujų kiekius. Rengiant atskirų priemonių įgyvendinimo investicijų projektus, turi būti siekiama, kad investicijų į energinio efektyvumo didinimą suma būtų pagrįsta sutaupytos energijos kiekiu ir užtikrinta, kad investicijos į energinį efektyvumą būtų sugrąžinamos sutaupytos energijos sąskaita. Atrinktų pastatų atnaujinimo projektai turi užtikrinti, kad įgyvendinus energiją taupančias priemones bus pasiekta ne mažesnė kaip C energinio naudingumo klasė.

12.4. įgyvendinti Programos įgyvendinimo priemonių plane numatytas energijos efektyvumą didinančias ir kitas priemones ir pasiekti, kad energijos suvartojimas kvartale sumažėtų: daugiabučių gyvenamųjų namų vidutiniai šilumos energijos sutaupymai siektų 3 404,87 MWh/metus, viešųjų pastatų – 373,67 MWh/metus, gatvių apšvietimo tinklų – 437,87 MWh/metus, šilumos tiekimo trasų – 350,44 MWh/metus.Programos įgyvendinimo priemonių plane numatytas energijos efektyvumą didinančios ir kitos priemonės turi atitikti Daugiabučių namų atnaujinimo (modernizavimo) programoje, Viešųjų pastatų energinio efektyvumo didinimo programoje bei kitose, su Programos įgyvendinimu susijusiose programose numatytas priemones.

**V SKYRIUS**

**PROGRAMOS ĮGYVENDINIMAS, PROGRAMOS ĮGYVENDINIMO PRIEŽIŪRA**

13. Molėtųrajono savivaldybės administracija koordinuoja visos Programos įgyvendinimą ir organizuoja jos įgyvendinimo veiksmus, vertina programos įgyvendinimo Priežiūros komisijos pateikiamas ataskaitas, užtikrina, kad Programa būtų įgyvendinta ir pasiekti joje numatyti tikslai.

14. Programos administratorius atlieka visus veiksmus, susijusius su Programos įgyvendinimu, inicijuoja reikiamų dokumentų susijusių su Programos įgyvendinimu parengimą, užtikrina laiku ir kokybišką Programos įgyvendinimo priemonių plane numatytų priemonių įgyvendinimą. Programos administratorius, įgyvendindamas Programą turi užtikrinti visų procesų viešumą ir įtraukti į atskirų priemonių svarstymus ir aptarimus suinteresuotus dalyvius – gyventojus, kitų patalpų savininkus bei kitus suinteresuotus atstovus.

15. Programos administratorių veiklą prižiūri ir kontroliuoja Priežiūros komisija. Programos administratorius atsiskaito Priežiūros komisijai už savo veiklą.

16. Priežiūros komisija kontroliuoja Programos įgyvendinimo eigą. Priežiūros komisija ne rečiau kaip vieną kartą per kalendorinį ketvirtį pateikia ataskaitą apie Programos įgyvendinimo eigą savivaldybės tarybai. Savivaldybės tarybai pareikalavus, Priežiūros komisija teikia papildomą informaciją.

17. Programos įgyvendinimo pradžia: 2018 m. sausio mėn., įgyvendinimo pabaiga: 2022 m. gruodžio mėn.

18. Bendra Programos vertė skaičiuojant 2017 m. kainomis: 11 100 368,00Eur.

19. Šios Programos įgyvendinimas finansuojamas Lietuvos Respublikos valstybės biudžeto, Molėtų rajono savivaldybės biudžeto, Europos sąjungos struktūrinių fondų, tarptautinių organizacijų, privačių investuotojų ir kitų šaltinių lėšomis.

Programa gali būti finansuojama ir taikant finansines priemones, teikiant subsidijas arba naudojant šių priemonių derinius.

20. Įgyvendinant Programą planuojama:

20.1. atnaujinti 58 daugiabučius gyvenamuosius namus, naudingas plotas - 39 447,72 m2, planuojama investicija siekia 8 165 507,00 Eur, planuojamas sutaupymas 3 404 874,2 kWh, arba 62 proc. per metus, planuojamos investicijos atsipirkimas: 45,9 atsipirkimo metai:

20.1.1. kvartale esančių nagrinėjamų daugiabučių gyvenamųjų namų energetinės renovacijos efektyvumo potencialas apskaičiuotas vertinant šias numatomas įgyvendinti atnaujinimo (modernizavimo) priemones ir jų energinį efektyvumą: langų ir durų keitimas, išorinių sienų ir cokolinės dalies šiltinimas iš išorės (tinkuojamas fasadas), stogo šiltinimas, balkonų įstiklinimas, rūsio perdangų šiltinimas, šildymo ir karšto vandens sistemų renovacija, šilumos punkto renovacija.

20.2. atnaujinti 2 viešuosius pastatus, t. y. Molėtų rajono savivaldybės pastatą bei Molėtų gimnazijos pastatą; Molėtų rajono savivaldybės pastato šildomas plotas – 3 120 m2, Molėtų gimnazijos pastato šildomas plotas – 3 741,07 m2; planuojamos investicijos: Molėtų savivaldybės administracijos pastatas - 467 726,00 Eur, Molėtų gimnazijos pastatas - 413 339,00 Eur; planuojami sutaupymai: Molėtų rajono savivaldybės administracijos pastatas – 153 600 kWh, arba 32 proc. per metus, Molėtų gimnazijos pastatas – 220 070 kWh, arba 43,27 proc. per metus; planuojamų investicijų atsipirkimas: Molėtų rajono savivaldybės pastatas – 58,22 atsipirkimo metai, Molėtų gimnazijos pastatas – 35,91 atsipirkimo metai:

20.2.1. Viešųjų pastatų energetinės renovacijos efektyvumo potencialas apskaičiuotas vertinant šias numatomas įgyvendinti atnaujinimo (modernizavimo) priemones ir jų energinį efektyvumą: Molėtų rajono savivaldybės pastatas: langų, durų, vartų keitimas, išorinių sienų šiltinimas, stogo šiltinimas, šildymo sistemos renovacija; Molėtų gimnazijos pastatas: langų, durų keitimas, išorinių sienų šiltinimas, stogo šiltinimas.

20.3. modernizuoti gatvių apšvietimo tinkle, keičiamų šviestuvų kiekis – 1 234, naujų kabelių ilgis – 5 000 m, planuojama investicija – 993 221,00 Eur, planuojami sutaupymai – 437 870 kWh per metus, planuojamos investicijos atsipirkimas: 19,9 atsipirkimo metai.

20.4. modernizuoti šilumos tiekimo trasas, ilgis – 2 023,5 m, planuojama investicija - 910 575,00 Eur, planuojami sutaupymai – 350 440 kWh per metus, planuojamos investicijos atsipirkimas – 49,7 atsipirkimo metai.

20.5. atnaujinti senas vaikų žaidimo aikšteles, 8 vnt., planuojama investicija siektų 150 000 Eur.

21. Įgyvendinus 20 punkte nurodytas priemones planuojamas sutaupyti energijos kiekis 4 566,85 MWh.

**VI SKYRIUS**

**BAIGIAMOSIOS NUOSTATOS**

22. Programa keičiama, pripažįstama netekusi galios savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_